SKRIFTLIG FORESPØRGSEL E-2833/00

af W.G. van Velzen (PPE-DE) til Kommissionen

(8. september 2000)

Om: Kreditkortbedrageri på Internettet

Det lader til, at kreditkortbedrageri på Internettet forekommer meget oftere end ved indkøb med kreditkort i normale forretninger. Store kreditkortselskaber bekræfter, at dette er et stort problem, hvilket kan bringe den videre øgelse af tilliden til den nye internetøkonomi i fare.

1. Kan Kommissionen give en oversigt over situationen på dette område (hvor mange tilfælde af bedrageri med kreditkort via Internettet anmeldes der, hvad er tallene for kreditkortbetalinger i de normale forretninger)? Kan Kommissionen bekræfte, at der forekommer tre gange så mange tilfælde af kreditkortbedrageri i Internet-handelen som ved normale kreditkorttransaktioner?

2. Er Kommissionen af den opfattelse, at dette kreditkortbedrageri faktisk hindrer udviklingen af e-handel og et e-Europa? På hvilken måde begrænser Kommissionen de skadelige virkninger til et minimum, og hvordan sikrer Kommissionen i denne forbindelse realiseringen af de mål, som er formuleret under det særlige IT-topmøde i Lissabon?

3. Hvordan forhindrer Kommissionen, at der skabes hindringer eller endda en konkurrenceulempe for Internet-forretninger, der som følge af bedrageriet og udgifterne i denne forbindelse, som af kreditselskaberne lægges over på Internetforretningerne, skal betale en højere afgift til kreditkortselskaberne end de normale forretninger, og som stadig er nødt til at investere i dyre bedrageriforsikringer og sikringen af pengeoverførsler både i absolutte beløb og sammenlignet med de normale forretninger?

Svar afgivet på Kommissionens vegne af Frederik Bolkestein

(6. november 2000)

1. Kommissionen er ikke i besiddelse af detaljerede statistikker over kreditkortbedrageri på Internettet. Statistikkerne for visse betalingskortordninger skelner kun mellem handler, hvor der er tale om personlig kundekontakt og fjernsalg. Sidstnævnte kategori omfatter bl.a. onlinehandel, men også handler, der foretages pr. post, telefon og fax. Kommissionen kan derfor ikke bekræfte de statistikker, som det ærede medlem henviser til.

2. Kommissionen er enig i, at det stigende bedrageri i forbindelse med betaling over Internettet, navnlig hvad angår kreditkort, er undergravende for forbrugernes tillid til systemet og kan virke hæmmende på den elektroniske handel. Kommissionen har til hensigt at tage de betænkeligheder, der kom til udtryk på Det Europæiske Råd i Lissabon, op gennem en række initiativer, navnlig en meddelelse om forebyggelse af bedrageri og forfalskning af ikke-kontante betalingsmidler. Denne meddelelse vil beskæftige sig med bedrageri i forbindelse med betaling over Internettet og vil indeholde en handlingsplan for bedrageribekæmpelse med konkrete tiltag. Kommissionen vil ligeledes inden for rammerne af e-Europa-handlingsplanen igangsætte specifikke foranstaltninger med henblik på at øge sikkerheden på Internettet og i forbindelse med brugen af smartkort. Desuden giver artikel 8 i fjernsalgsdirektivet (Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg(1), som trådte i kraft i juni 2000) forbrugerne mulighed for at anmode om annullering af en betalingsoverførsel og få refunderet det indbetalte beløb i tilfælde af betalingskortbedrageri i forbindelse med fjernkontrakter. Denne bestemmelse gælder også for kortbetalinger, der foretages over Internettet. Den kommende meddelelse om øget sikkerhed i informationssamfundet gennem fremme af sikkerheden i netværk og bekæmpelse af computerrelateret kriminalitet vil indeholde forslag til lovgivningsmæssige og andre initiativer, der skal bidrage til at øge sikkerheden på Internettet. Endelig er Kommissionen i færd med at undersøge de eksisterende refusionssystemer, som kortudstederne tilbyder på såvel det kommercielle som det juridiske område, og som kan være til nytte for bedrageriramte forbrugere.

3. Kommissionen er vidende om de problemer, som detailhandlen står over for i forbindelse med betalingsbedrageri, navnlig hvad angår onlinesalg. Et af formålene med meddelelsen om bedrageriforebyggelse er at sikre et højt sikkerhedsniveau for onlinebetalingssystemer, der i højere grad end det er tilfældet for øjeblikket kan beskytte såvel forbrugere som handlende.

(1) EFT L 144 af 4.6.1997.